การไฟฟ้านครหลวง การไฟฟ้าส่วนภูมิภาค องค์กรโปร่งใส ยกระดับการพัฒนาประเทศ
นายนิวัติไชย เกษมมงคล เลขาธิการคณะกรรมการป้องกันและปราบปรามการทุจริตแห่งชาติ หรือ ป.ป.ช. ในฐานะโฆษกสำนักงาน ป.ป.ช. เปิดเผยว่า  ช่วงเดือนมีนาคม 2565 ที่ผ่านมา สำนักงาน ป.ป.ช. ได้ประกาศการรับสมัครรางวัลองค์กรโปร่งใส ครั้งที่ 11 โดยเชิญชวนหน่วยงาน องค์กร หรือสถาบันทั้งภาครัฐ ภาครัฐวิสาหกิจ ภาคธุรกิจเอกชนและนิติบุคคลอื่นๆ ที่ก่อตั้งมาแล้วไม่น้อยกว่าห้าปี ทั้งที่เคยได้รับรางวัลและยังไม่เคยได้รับรางวัลองค์กรโปร่งใส นำเสนอรายงานผลการดำเนินงาน ที่เป็นไปตามเกณฑ์การคัดเลือกตามโครงการ  เพื่อเป็นการยกระดับความโปร่งใสของประเทศไทย สร้างขวัญกำลังใจและยกย่องเชิดชูหน่วยงาน องค์กร หรือสถาบัน ที่ผ่านมามีหน่วยงาน องค์กรต่างๆ ตอบรับเข้าร่วมโครงการจำนวนมาก ซึ่งแสดงให้เห็นว่าการสร้างความตระหนักในการป้องกันการทุจริต ตลอดจนบริหารจัดการตามหลักธรรมาภิบาลเป็นเรื่องที่หน่วยงาน องค์กร ตลอดจนสถาบันฯ ร่วมขับเคลื่อนอย่างต่อเนื่องและเห็นพ้องต้องกันว่า เรื่องของความโปร่งใสเป็นสาระสำคัญในการยกระดับการพัฒนาประเทศคณะอนุกรรมการดำเนินงานและพิจารณามอบรางวัลองค์กรโปร่งใส ครั้งที่ 11 ดำเนินการพิจารณาตัดสินรางวัลองค์กรโปร่งใส ครั้งที่ 11 เสร็จเรียบร้อยแล้ว และในการประชุมคณะกรรมการ ป.ป.ช. เมื่อวันที่ 8 มีนาคมที่ผ่านมา ที่ประชุมมีมติเห็นชอบในการประกาศรายชื่อหน่วยงานให้ได้รับรางวัลองค์กรโปร่งใสและรางวัลชมเชยองค์กรโปร่งใส มีองค์กรทั้งภาครัฐและเอกชนที่ได้รับรางวัลดังกล่าว โดยรางวัลองค์กรโปร่งใส ครั้งที่ 11 จำนวน 2 องค์กรคือ การไฟฟ้านครหลวงและการไฟฟ้าส่วนภูมิภาค ส่วนรางวัลชมเชยองค์กรโปร่งใส ครั้งที่ 11 จำนวน 18 องค์กร อาทิ กรมเจรจาการค้าระหว่างประเทศ กรมวิทยาศาสตร์การแพทย์ การไฟฟ้าฝ่ายผลิตแห่งประเทศไทย ธนาคารเพื่อการส่งออกและนำเข้าแห่งประเทศไทย ธนาคารอาคารสงเคราะห์ บริษัท ปตท. จำกัด (มหาชน) สำนักงานปลัดกระทรวงคมนาคม